**SAJTÓKÖZLEMÉNY**

Azonnali közlésre

**SAJÁT DIGITÁLIS MEGOLDÁSAIVAL JAVÍTJA HATÉKONYSÁGÁT A GE VERESEGYHÁZI GYÁRA**

Jelentős költségmegtakarítást hoztak a prediktív rendszerek a legnagyobb magyar exportőrnél

Budapest, 2017. június 13. – **Saját digitális technológiáival javítja termelési hatékonyságát a GE Power Veresegyházi gyára. A teljes magyar export több mint 4%-at előállító, gázturbinás erőműveket és azok alkatrészeit gyártó vállalat egy év alatt 25%-kal csökkentette karbantartási kiadásait prediktív technológiák segítségével. A jelentős hatékonyságjavulást a GE Power Veresegyház a gyártásban használt plazma pisztolyok hanganalizátoros vizsgálatára épülő, megelőző karbantartási technológia bevezetésével érte el. A digitális innováció révén a vállalat megháromszorozta a nagy értékű plazma spray berendezések élettartamát, amelyekkel 14.000 Celsius fokon, vagyis a Nap felszíni hőmérsékletével megegyező hőmérsékleten fújnak kerámia port a vállalat által gyártott turbina alkatrészekre.**

A 125 éves GE napjainkban jelentős átalakuláson megy keresztül, amely során hagyományos, gép- és berendezésgyártó iparvállalatból digitális iparvállalattá alakul. A GE célja az, hogy az adatelemzésre épülő digitális szolgáltatások révén 2020-ra 6 milliárd dollárral, 15 milliárd dollárra növelje éves árbevételét.

*„A GE digitális átalakulása érinti vállalatunk struktúráját, globális és helyi piaci jelenlétét. A GE a jövőben elsősorban azokra az iparágakra és termékekre fog összpontosítani, amelyben mind a gyártási folyamat mind pedig maga a termék is teljes mértékben digitalizálható.”* – mondta Joerg Bauer, a GE Hungary elnöke. *„A GE az elmúlt 2 évben 33 milliárd forint befektetéssel mintegy 2.500 nagy hozzáadott értéket előállító, digitális szolgáltatásokkal támogatott pozíciót hozott létre Magyarországon, ahol célunk a jövőben is az, hogy az adatelemzésre épülő IoT megoldásokkal növeljük az általunk előállított értéket, ezzel is elősegítve az ország gazdaságának innováció alapú gazdasággá történő átalakulását”* – tette hozzá Joerg Bauer.

A GE digitális iparvállalattá átalakulásának egyik legjobb példája a GE Power 2001 óta működő veresegyházi üzeme, amely a GE Power üzletágának legnagyobb gyára az Egyesült Államokon kívül. A több mint 2.000 főt foglalkoztató GE Power Veresegyház kis és közepes teljesítményű gázturbinás erőműveket és erőműalkatrészeket gyárt. Az üzemben évente legyártott erőművek összesített teljesítménye közel 2 GW, ami megegyezik a Paksi Atomerőmű jellegi kapacitásával.

A GE Power Veresegyház gyártástechnológiájának korszerűségét és értékét jól érzékelteti az a tény, hogy a 120 berendezésből álló gépparkot működtető üzem éves karbantartási költséginek 50%-át mindössze 6, nagy értékű plazma spray berendezés folyamatos karbantartása és cseréje teszi ki. A plazma spray-kel a gázturbinák magas üzemi hőmérsékletnek kitett alkatrészeire fújnak kerámia védőréteget, amihez a kerámia port a plazma spray berendezés 14.000 Celsius fokra hevíti.

*„A digitalizációnak köszönhetően napjainkra nagyon olcsó lett a nagy értékű gépek és berendezések működése során keletkezett adatokat összegyűjteni, feldolgozni és kielemezni, ami hatalmas változást hoz a korábbi, statisztikai modellekre épülő, meglehetősen pontatlan karbantartási gyakorlathoz képest”* – mondta Lencsés Gergő, a GE Power Veresegyház gyárigazgatója.

A most lezárult fejlesztés keretében a GE Power Veresegyház a plazma spray berendezések működését hang analizátorokkal mérte, a mérésből származó adatokból pedig meghatározta a normál és a meghibásodást előrejelző állapotokra jellemző hangszinteket. A mérési eredmények alapján a gyár szakemberei a berendezések működési paramétereinek megváltoztatásával megháromszorozták a plazma spray berendezések élettartamát.

A veresegyházi üzemben önmagában ez az egy, adatelemzésre épülő digitális fejlesztés közel 100 millió forinttal csökkentette a gyár karbantartási költségeit.

A GE átalakulásának kulcsa a Predix, a világ első és jelenleg egyetlen, kifejezetten az ipar szereplői számára kifejlesztett felhő alapú informatikai platformja, amelyet a GE 2016. februárban vezetett be. A Predix adatelemzési és analitikai megoldásokkal segíti az energetika, az egészségügy, a járműipar, a vegyipar, a szállítás és közlekedés, az olaj- és gázipar valamint a gépgyártás területén működő GE ügyfeleket és a GE saját vállalatait abban, hogy nagy értékű gépeik és eszközeik üzemeltetési és termelési hatékonyságát javítsák.

A termelékenység növelésében hatalmas anyagi lehetőségek rejlenek. A GE számításai szerint, ha az összes európai kiadás összegét akár csak 1%-kal tudnánk csökkenteni a hatékonyság- és termelékenységnövekedés révén, akkor az Európai Unió összesített GDP-je évi 2,8 billió euróval bővülhetne 2030-ra, ami megegyezik az euróövezeti gazdaság jelenlegi méretének egy negyedével.

**További információk:**

|  |  |
| --- | --- |
| **Piskóti Attila / Boros Panna**Premier Kommunikációs IrodaTelefonszám: 1/483-1860, 30/396-6089E-mail: sajto@premeircom.hu  | **Galli Edit**GE HungaryTelefonszám: 1/237-6812; 70/436-9979E-mail: edit.galli@ge.com  |

**A vállalatról:**

GE (NYSE: GE) a világ vezető digitális iparvállalata, amely az ipart alapjaiban átalakító, egymással összekapcsolt, rugalmasan reagálni képes, prediktív, szoftver alapú gépek és megoldások fejlesztésével és gyártásával foglalkozik. A cég a „GE Store” elnevezésű globális tudásközpontra épülve működik, amelyen keresztül az egyes üzletágak megosztják és elérhetővé teszik egymás számára az általuk alkalmazott technológiát, struktúrát és szakértelmet, valamint a piacokat. Minden találmány táptalajul szolgál a további innovációk létrehozásához és azok gyakorlati alkalmazásához az ipari szektorokban. Magasan képzett szakembergárdája, sokrétű szolgáltatásai, csúcstechnológiai megoldásai és széleskörű jelenléte jóvoltából a GE jól beszéli az ipar nyelvét, ennek köszönhetően ügyfelei is jobb eredményeket érnek el. [www.ge.com](http://www.ge.com)